|  |  |
| --- | --- |
|  | **Sigla MJ** |
| **MINISTERUL FINANȚELOR**  **Agenția Națională de Administrare Fiscală**  **Nr.** | **MINISTERUL JUSTIȚIEI**  **Nr.** |

**ORDIN**

**pentru modificarea și completarea Ordinului preşedintelui Agenţiei Naţionale de Administrare Fiscală şi al ministrului justiţiei nr.2509/5672/C/2022 pentru aprobarea modelului și conținutului formularului “Cerere de înregistrare fiscală” și a instrucțiunilor de completare a formularului “Cerere de înregistrare fiscală”**

Având în vedere dispozițiile art.3 alin.(1) lit.h), art.110 alin.(1), art.125 și ale art.126 alin.(1) din Legea nr.265/2022 privind registrul comerțului și pentru modificarea și completarea altor acte normative cu incidență asupra înregistrării în registrul comerțului, cu modificările și completările ulterioare, ale art.316 din Legea nr.227/2015 privind Codul fiscal, cu modificările şi completările ulterioare ale art.342 alin.(1), (4) și (5) din Legea nr.207/2015 privind Codul de procedură fiscală, cu modificările și completările ulterioare, precum și avizul conform al Ministerului Finanțelor comunicat prin Adresa nr. . din ,

în temeiul prevederilor art.78 alin.(3) din Legea nr.265/2022, cu modificările și completările ulterioare, art.11 alin.(3) din Hotărârea Guvernului nr.520/2013 privind organizarea și funcționarea Agenției Naționale de Administrare Fiscală, cu modificările și completările ulterioare, precum și ale art.13 din Hotărârea Guvernului nr. 592/2024 privind organizarea și funcționarea Ministerului Justiției, cu modificările ulterioare,

**președintele Agenției Naționale de Administrare Fiscală și ministrul justiției** emit următorul

**O R D I N**

**ART. I** - Ordinul preşedintelui Agenţiei Naţionale de Administrare Fiscală şi al ministrului justiţiei nr.2509/5672/C/2022 pentru aprobarea modelului și conținutului formularului “Cerere de înregistrare fiscală” și a instrucțiunilor de completare a formularului “Cerere de înregistrare fiscală”, publicat în Monitorul Oficial al României, Partea I, nr.58 din 20 ianuarie 2023, se modifică și se completează după cum urmează:

1. Anexa nr.1 se modifică şi se înlocuieşte cu anexa care face parte integrantă din prezentul ordin.
2. La anexa nr.2, instrucțiunile de completare a formularului „Cerere de înregistrare fiscală” se modifică și se completează, după cum urmează:

2.1. Rândul 4.1. se modifică și va avea următorul cuprins:

„Rândul 4.1. Se estimează cifra de afaceri pe care contribuabilul preconizează să o realizeze în perioada rămasă până la sfârşitul anului calendaristic, constituită din valoarea totală a livrărilor de bunuri şi a prestărilor de servicii efectuate de persoana impozabilă în cursul unui an calendaristic, taxabile sau, după caz, care ar fi taxabile dacă nu ar fi desfăşurate de o mică întreprindere, a operaţiunilor scutite cu drept de deducere şi, dacă nu sunt accesorii activităţii principale, a operaţiunilor scutite fără drept de deducere prevăzute la art.292 alin.(2) lit.a), b), e) şi f) din Codul fiscal, cu locul în România.

Prin excepţie, nu se cuprind în cifra de afaceri prevăzută la paragraful 1, livrările de active fixe corporale, astfel cum sunt definite la art.266 alin.(1) pct.3 din Codul fiscal, şi cesiunea/transferul de active necorporale, efectuate de persoana impozabilă.”

2.2. Rândul 4.2. se modifică și va avea următorul cuprins:

”Rândul 4.2 se marchează cu "X" în cazul contribuabililor care optează pentru aplicarea regimului normal de TVA, estimând o cifră de afaceri mai mare cu plafonul de scutire prevăzut la art. 310 alin. (1) din Codul fiscal.”

2.3. După rândul 4.4., se introduce un nou rând, rândul 4.5., cu următorul cuprins:

„Rândul 4.5. se marchează cu ”X” în căsuța corespunzătoare, de către persoanele impozabile care optează să aplice sistemul TVA la încasare, potrivit prevederilor legale, începând cu data înregistrării în scopuri de TVA și care îndeplinește cumulativ următoarele condiții:

- este stabilită în România;

- cifra de afaceri estimată nu depăşeşte plafonul prevăzut de art.282 din Codul fiscal.

În vederea aplicării sistemului TVA la încasare, rândul nu se bifează de către persoanele impozabile care nu sunt eligibile pentru aplicarea sistemului TVA la încasare, astfel cum sunt menționate la art.282 alin.(4) din Codul fiscal.

Sistemul TVA la încasare se aplică de către persoanele impozabile înregistrate în scopuri de TVA, conform art.316 din Codul fiscal care optează pentru aplicarea sistemului TVA la încasare, în condițiile prevăzute de art.282 și de art.324 alin.(12) din Codul fiscal.”

2.4. Rândul „Atenție!” se modifică și va avea următorul cuprins:

„Atenție! Înregistrarea în scopuri de TVA se consideră valabilă, potrivit reglementărilor legale în materie, începând cu data înregistrării persoanei impozabile în registrul comerțului.”

**ART. II.** - Prezentul ordin se publică în Monitorul Oficial al României, Partea I.

**ART. III.** - Oficiul Național al Registrului Comerțului, oficiile registrului comerțului de pe lângă tribunale, structurile competente din cadrul Agenţiei Naţionale de Administrare Fiscală, inclusiv Direcţia generală de administrare a marilor contribuabili, direcţiile generale regionale ale finanţelor publice şi unităţile fiscale subordonate acestora vor duce la îndeplinire prevederile prezentului ordin.

Emis la București, în data de . .2025

|  |  |
| --- | --- |
| **Președintele Agenției Naționale de Administrare Fiscală**  **Adrian Nicușor NICA** | **Ministrul Justiției**  **Radu MARINESCU** |